**Позив за пружање консултантске услуге за спровођење истраживања**

 Сагледавање тренутног стања локалних услуга намењених подршци породици и перспектива за њихов развој и одрживо финансирање

# Увод

Фондација „СОС Дечија села Србија“ је хуманитарна организација посвећена подршци и добробити деце и младих, јачању породица и побољшању услова у којима деца, млади и њихове породице живе. Кроз спровођење својих програма организација настоји да оствари визију да свако дете расте безбедно, у подржавајућем окружењу, пуном љубави и поштовања.

У претходних 20 година рада, кроз учешће у различитим програмима подршке подржана су бројна деца, млади и породице у тешким животним околностима, у заједницама које су биле изложене поплавама, земљотресу, миграцијама, али и кроз редован рад у преко 15 локалних заједница у Србији.

Организација пружа једнаке могућности запошљавања свим квалификованим кандидатима без обзира на расу, боју коже, вероисповест, пол, порекло године, инвалидитет, брачни статус и сл. У свом раду, примењује све позитивне прописе у области заштите од дискриминације, спроводи нулту толеранцију на насиље, сексуално узнемиравање, злостављање, експлоатацију, корупцију и превару.

# Контекст

Фондација се у претходном периоду стратешки оријентисала на превентивне програме подршке деци, младима и породицама у заједници. Преко 10 година пружа психо-социјалну подршку породицама које се суочавају са вишеструким и сложеним проблемима, који стварају несигурно и небезбедно породично окружење, како би се унапредио квалитет породичне бриге о деци и превенирало њихово запуштање, занемаривање и издвајање из породице. Она улаже велике напоре да у постојећем националном контексту обезбеди квалитетну, континуирану директну психо-социјалну подршку породицама, али и обезбеди стабилне изворе за финансирање ових услуга. У овом тренутку у програму „Јачања породице“ у 9 локалних заједница, кроз своје Центре за подршку породици подржава 320 породица, а планира да у 2025. години подржи укупно 445 породица у ових 9 општина/градова.

Оквир у коме се пружају услуге за породицу уређен је двојако. Са једне стране, нормативно-правним оквиром система социјалне заштите, који дефинише минималне стандарде квалитета, развоја и праћење услуга социјалне заштите. Са друге стране, оквиром који уређује улогу јединица управе и локалне самоуправе, начин на који се мапирају потребе становништва за локалним услугама социјалне заштите, доносе локална стратешка акта, акциони планови и локалне одлуке о врстама ових услуга, расписују позиви и обезбеђује одрживо финансирање.

Како би унапредила свој допринос на пољу подршке породици за бољу бригу о деци, пред предстојећи процес стратешког планирања за период 2026-2030, организација кроз спровођење истраживања жели да дође до информација о томе на који начин постојеће услуге за породицу које реализује и друге сродне услуге које се спроводе или су раније спровођене, одговарају на потребе породица, колико су ефикасне, релевантне, на који начин се кроз услуге директне подршке, али и активности заговарања може унапредити квалитет породичне бриге у породицама у којима постоје бројни и сложени проблеми, а са друге стране на који начин се може унапредити доступност и одрживост финансирања ових услуга.

# Циљ истраживања

Циљ истраживања је свеобухватно сагледавање контекста у коме се спроводе услуге у заједници намењене породици и разумевање њиховог утицаја на породицу и заједницу. Кроз истраживање је потребно доћи до јасних налаза и препорука у вези са заступљеношћу и доступности услуге, изазовима за спровођење и утицају који услуга „Јачање породице“ и друге сродне услуге остварују на циљну групу и заједницу у којој се услуга изводи; о адекватности и изазовима постојећег нормативног оквира који регулише пружање услуге (законе, стандарде, одлуке о локалним услугама социјалне заштите и др. релевантна документа) и уређује њено успостављање, доступност, одрживост, као и кључним заговарачким активностима које су неопходне за унапређење положаја циљне групе и саме услуге.

# Сврха и методологија истраживања

Сврха истраживања је да се кроз примену јасног методолошког оквира и употребу различитих истраживачких техника (анализа писаних извора, интервјуи, упитници, онлајн упитници, фокус групе и др.) прикупе подаци за квалитативно истраживање, које ће одговорити на кључна истраживачка питања и дати одговарајуће препоруке.

Истраживањем треба да се обухвате локалне заједнице у којима се спроводе програми и услуге СОС Дечија села Србија (Београд – Земун и Обреновац, Ниш, Краљево, Чачак, Трстеник, Врњачка Бања, Рашка, Гаџин Хан), али и других локалних заједница у којима се спроводе (или су се раније спроводиле) услуге/ програми подршке за породице (Крагујевац, Нови Сад).

Истраживањем је потребно обухватити релевантне заинтересоване стране (релевантна министарства, центре за социјални рад, локалне пружаоце услуга, представнике јединица локалне самоуправе и др).

Методологија треба да има и оквир етичког кодекса за спровођење истраживања.

# Задаци, одговорности и временски оквир резултата истраживања

Задатак консултанта је да на основу спроведеног истраживања да конкретне налазе и препоруке које ће јасно усмерити процес стратешког планирања организације за период 2026-2030. у сегменту који се односи на оптимизацију начина спровођења и одрживости програма подршке породици (Јачање породице).

Потребно је да консултант у процесу истраживања, уз директну супервизијску подршку и усмеравање сарадника програмског одељења СОС Дечија села Србија прикупи, обради и систематизује релевантне податке, на основу којих ће формулисати смернице и препоруке у вези са могућностима и перспективама за унапређење контекста у коме се услуге за породицу спроводе, као и јасније формулисање заговарачких тема, које ће организација моћи да искористи за унапређење положаја циљне групе и успостављање услуга по мери корисника.

Консултант ће реализовати тражено истраживање у периоду од 15. јануара до 30. јуна 2025. године, у складу са задацима, динамиком активности, роковима и предвиђеним продуктима, а према динамици која је наведена у следећој табели.



# Истраживачка питања

**1.** **Систем праћења потребе и успостављања подршке за породице**: Да ли су постојећи национални модалитети праћења података породица, са вишеструким и сложеним изазовима који их ометају да адекватно брину о својој деци, довољно информативни да се на основу њих појава прати и доносе релевантне одлуке у вези са стандардизацијом, нормирањем и успостављањем или одржавањем локалних услуга социјалне заштите? Који су постојећи локални модалитети за мапирање потреба за услугама социјалне заштите и њихово успостављање?

**2.** **Утицај (не)постојања локалних услуга за породицу на доношење одлука о издвајању деце:** У којој мери на доношење одлуке о издвајању деце из породице утиче постојање/непостојање услуга подршке породици у заједници, односно постојање могућности за смештај деце?

**3.** **Утицај који услуга остварује на унапређење квалитета живота породица:** Шта показују до сада спроведене евалуације о ранијим и тренутно постојећим услугама за подршку породици (Породични сарадник, Јачање породице, ПОРИ) из угла пружалаца услуге, корисника и партнера? Какав је њихов краткорочни утицај на самоодрживост породице?

**4.** **Социо-економска оправданост услуга у заједници за породицу:** Да ли су услуге у заједници (Породични сарадник, Јачање породице и ПОРИ) социјално и економски исплативије услуге за заједницу и друштво у поређењу са интервенцијама које следе уколико дође до издвајања деце из породице и смештаја деце у различите облике алтернативне бриге (цена услуге на годишњем нивоу по детету/ породици/ за смештај детета у хранитељској породици, прихватилишту или установи за смештај)? Секундарна добит породице/заједнице од других видова подршке током пружања услуге (јачање капацитета за бољу бригу о детету, социјалну интеграцију, економско оснаживање, останак деце у образовном систему и сл.)? Који је најбољи модалитет успостављања услуга за породицу и њихове доступности на територији Републике Србије (локално, регионално или национално), односно модалитета спровођења активности (саветодавно у канцеларији и/или теренски)?

**5.** **Изазови нормативног оквира и могућност њиховог унапређења:** Који су постојећи изазови у нормативном оквиру, као и његовој имплементацији, а у вези са одрживости услуга за подршку породици? На који начин се ови изазови могу превазићи?

7.Потребне квалификације и карактеристике

Потребно је да консултант поседује:

* Универзитетско образовање -VII степен
* Доказано искуство у спровођењу квалитативних истраживања у области друштвених наука (пожељно у области социјалне заштите)
* Добро познавање прописа која дефинишу област социјалне заштите
* Добро познавање прописа који се односе на област финансирања локалних услуга социјалне заштите
* Одлично познавање рада на рачунару
* Искуство у сарадњи са организацијама цивилног друштва
* Вештине планирања и самоорганизације
* Добро развијене вештине вербалног изражавања, комуникације, писања комплексних извештаја и аргументованих препорука
* Изражене вештине аналитичког размишљања, закључивања и аргументовања.

# Начин аплицирања

За спровођење овог истраживања, потребно је да кандидат достави изјаву о заинтересованости за спровођење истраживања, која садржи:

1. Радну биографију кандидата/киње која садржи информације о искуству у реализацији сличних активности из којих се могу видети квалификације и способности да спроведе додељени задатак;
2. Финансијску понуду која се односи на целокупне трошкове реализације пројектног задатка (бруто износ);
3. План реализације истраживања, укључујући предлог нацрта методолошког оквира у складу са датим временским оквиром реализације задатака.

# Избор консултанта, склапање уговора и динамика плаћања

Избор кандидата извршиће комисија за селекцију кандидата на основу испуњености тражених квалификација, искуства кандидата, финансијске понуде и предлога нацрта методолошког оквира. Сходно томе, ужи круг кандидата ће бити позван на разговор, након чега ће се са изабраним кандидатом закључити уговор.

Плаћање за услугу ће се извршити у два дела, и то: први део по достављеном нацрту извештаја, а други део након достављања и усвајања финалног извештаја и његове презентације.

Изјаву о заинтересованости за спровођење истраживања можете послати електронским путем на адресу fondacija@sos-decijasela.rs најкасније до 24. јануара 2025. године.